Mandag morgen kunne en havnearbejder fortælle, at en efterhånden berømte spækhugger i nordjysk farvand var at finde havnebassinet ved Grønlandshavnen i Aalborg. Men nu er den svømmet videre.

Det var et kort besøg, Grønlandshavnen fik af den spækhugger, der de seneste par dage har turneret i nordjysk farvand. Efter cirka fem timer ved valgte den nemlig igen at svømme et nyt sted hen. Indtil videre ser det ud til, at den er på vej tilbage mod Hals, hvor den sort-hvide hval altså kom fra efter en redningsaktion søndag. Ifølge vildtkonsulent hos Naturstyrelsen, Ivar Høst, er det altså en god ting, at man kunne se den i havnebassinet i dag. -	Det kan være, den har svært ved at orientere sig, men det kan også være, at den bare er skrupsulten og er på sildejagt, siger han. -	Jeg vurderer, at den ser ud til at fungere fint – den kan holde balancen i vandet, og den ånder fint – så jeg ser det som et sundhedstegn. Har skabt glæde Spækhuggerens korte visit i Aalborg Havn var da også et særsyn for dem, der til dagligt arbejder på Grønlandshavnen. -	Jeg synes, det er fascinerende, at vi har en spækhugger her på Grønlandshavnen. Det er ikke så tit, vi ser det, siger Carsten Nielsen, som er terminalarbejder hos Royal Arctic. Der var også mødt andre op for at holde øje med hvalen, men de blev desværre bedt om at forlade havneområdet, hvor uvedkommende ikke er velkomne. Skal finde sig selv Hvorfor spækhuggeren lige præcis valgte at svømme hen til Grønlandshavnen er svært at svare på, men Ivar Høst er alligevel glad. -	Jeg gætter på, at den nok også lige skal finde sig selv efter at have ligget stille så længe, siger han og tilføjer: -	Jeg glæder mig over, at den er på dybt vand og ser ud til at manøvrere fint. Måske nemmere at finde føde i fjorden Havde hvalen igen valgt at svømme på land, så ville man ikke hjælpe den igen. Det blev allerede besluttet, inden man gik i gang med redningsaktionen søndag. -	Så kunne det tyde på, at der er et eller andet, som ikke er, som det skal være, og så skal den have fred, siger Ivar Høst. Spækhuggeren valgte selv at svømme videre fra havnen igen, men det ville også have været en svær opgave, hvis man ville prøve at guide den ud i havet igen. -	Det ville være fuldstændig umuligt i min optik at guide den ud, og det må den selv om. Der er jo mad i fjorden, så på den måde er det ikke et dårligt sted for den, siger Ivar Høst. Sammenligner man med sejhvalen, der var strandet i Hobro, var der intet føde for den i fjorden, og den skulle langt ud i Atlanten, før den kunne finde mad. -	Men spækhuggeren kan fint finde sin mad - det er måske næsten nemmere at jagten føden i fjorden end ude i havet, og sild er en af dens hovedfødekilder, siger Ivar Høst.